CELEX: 32019R1197
Language: ro
Date: 2019-07-09 00:00:00
Title: Regulamentul (UE, Euratom) 2019/1197 al Consiliului din 9 iulie 2019 privind măsurile referitoare la execuția și finanțarea bugetului general al Uniunii în 2019 în contextul retragerii Regatului Unit din Uniune

15.7.2019   
               
               
                  RO
               
               
                  Jurnalul Oficial al Uniunii Europene
               
               
                  L 189/1
               
            
         REGULAMENTUL (UE, Euratom) 2019/1197 AL CONSILIULUI
         din 9 iulie 2019
         privind măsurile referitoare la execuția și finanțarea bugetului general al Uniunii în 2019 în contextul retragerii Regatului Unit din Uniune
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 352,
         având în vedere Tratatul de instituire a Comunității Europene a Energiei Atomice, în special articolul 203,
         având în vedere propunerea Comisiei Europene,
         după transmiterea proiectului de act legislativ parlamentelor naționale,
         având în vedere aprobarea Parlamentului European (1),
         hotărând în conformitate cu o procedură legislativă specială,
         întrucât:
         
                     (1)
                  
                  
                     La 29 martie 2017, Regatul Unit a transmis notificarea intenției sale de a se retrage din Uniune în temeiul articolului 50 din Tratatul privind Uniunea Europeană (TUE). Tratatele vor înceta să se aplice Regatului Unit de la data intrării în vigoare a acordului de retragere sau, în lipsa încheierii unui astfel de acord, la doi ani de la respectiva notificare, și anume începând cu data de 30 martie 2019, cu excepția cazului în care Consiliul European, în acord cu Regatul Unit, hotărăște în unanimitate să prelungească acest termen. În absența unui acord de retragere cu Regatul Unit și a unei prelungiri a perioadei de doi ani menționată la articolul 50 alineatul (3) din TUE, este necesar să se ajungă la un decont financiar în ceea ce privește obligațiile financiare care rezultă din calitatea de membru al Uniunii deținută de Regatul Unit, care să fie convenit în cadrul unui viitor acord internațional între Regatul Unit și Uniune.
                  
               
                     (2)
                  
                  
                     Prezentul regulament nu aduce atingere obligațiilor Uniunii și, respectiv, ale Regatului Unit care rezultă din întreaga perioadă în care Regatul Unit a fost membru al Uniunii.
                  
               
                     (3)
                  
                  
                     În consecință, este necesar să se stabilească norme care să reglementeze relațiile dintre Uniune, pe de o parte, și Regatul Unit și beneficiarii acestuia, pe de altă parte, în ceea ce privește finanțarea și execuția bugetului general al Uniunii (denumit în continuare „bugetul”) în 2019.
                  
               
                     (4)
                  
                  
                     Tratatele nu prevăd alte competențe decât cele menționate la articolul 352 din Tratatul privind funcționarea Uniunii Europene (TFUE) și la articolul 203 din Tratatul de instituire a Comunității Europene a Energiei Atomice pentru adoptarea de măsuri privind execuția și finanțarea bugetului în 2019 în contextul retragerii Regatului Unit din Uniune.
                  
               
                     (5)
                  
                  
                     Regatul Unit și persoanele și entitățile stabilite în Regatul Unit participă la o serie de programe sau acțiuni ale Uniunii pe baza statutului Regatului Unit de membru al Uniunii. Participarea se realizează pe baza acordurilor cu Regatul Unit sau cu persoanele ori entitățile stabilite în Regatul Unit sau a unor decizii în favoarea Regatului Unit ori a unor persoane sau entități stabilite în Regatul Unit care constituie angajamente juridice.
                  
               
                     (6)
                  
                  
                     În cazul multora dintre aceste acorduri și decizii, normele în materie de eligibilitate prevăd obligația ca beneficiarul să fie un stat membru sau o persoană ori o entitate stabilită într-un stat membru. Eligibilitatea Regatului Unit sau a persoanelor ori a entităților stabilite în Regatul Unit este în astfel de cazuri legată de statutul Regatului Unit de membru al Uniunii. Retragerea Regatului Unit din Uniune are, prin urmare, drept consecință pierderea eligibilității acestor beneficiari pentru a primi finanțare din partea Uniunii în temeiul acordurilor și al deciziilor menționate. Totuși, această pierdere a eligibilității nu privește cazurile în care persoane sau entități stabilite în Regatul Unit ar participa la o acțiune în temeiul normelor Uniunii privind persoanele și entitățile stabilite într-o țară terță și sub rezerva condițiilor aplicabile.
                  
               
                     (7)
                  
                  
                     Ar fi util atât pentru Uniune și statele membre ale acesteia, cât și pentru Regatul Unit și pentru persoanele și entitățile stabilite în Regatul Unit, ca bugetul pentru 2019 să fie executat așa cum a fost adoptat pentru anul respectiv. De asemenea, ar fi util dacă angajamentele juridice semnate și adoptate înainte de data retragerii ar continua să fie executate pe parcursul anului 2019.
                  
               
                     (8)
                  
                  
                     Prin urmare, este oportun să se determine condițiile în care Regatul Unit și persoanele și entitățile stabilite în Regatul Unit ar putea să fie în continuare eligibile în 2019 în ceea ce privește acordurile semnate cu acestea și deciziile adoptate referitor la acestea până la data la care tratatele încetează să se aplice Regatului Unit și pe teritoriul acestuia (denumită în continuare „data retragerii”). Condițiile ar fi acelea ca Regatul Unit să confirme în scris Comisiei angajamentul de a continua să plătească o contribuție calculată pe baza resurselor proprii estimate aferente Regatului Unit, astfel cum figurează în bugetul pentru 2019 adoptat definitiv, ca o primă tranșă să fie plătită de Regatul Unit și ca Regatul Unit să confirme în scris Comisiei angajamentul său de a permite auditurile și controalele integrale efectuate de Uniune, în conformitate cu normele aplicabile. Având în vedere nevoia de securitate, este oportun să se limiteze perioada de îndeplinire a condițiilor. Comisia ar trebui să adopte o decizie privind îndeplinirea condițiilor.
                  
               
                     (9)
                  
                  
                     Condiția referitoare la contribuția Regatului Unit se bazează pe bugetul pentru 2019, astfel cum a fost adoptat. Prin urmare, este rezonabil ca, în urma adoptării prezentului regulament, niciun stat membru să nu se afle într-o poziție mai puțin favorabilă în ceea ce privește contribuția sa decât cea prevăzută în bugetul pentru 2019, astfel cum a fost adoptat. Prin urmare, pentru a asigura efectul benefic al prezentului regulament pentru toate statele membre, este adecvat să se deducă o sumă specifică din cuantumul contribuției Regatului Unit care urmează să fie înscrisă în bugetul general al Uniunii. Această sumă specifică ar trebui să fie în avantajul statelor membre care, în caz contrar, s-ar afla într-o poziție dezavantajată în urma adoptării prezentului regulament, după cum se precizează în detaliu în modalitățile practice specifice care stabilesc distribuirea plăților datorate și care însărcinează Comisia cu plata sumei specifice.
                  
               
                     (10)
                  
                  
                     Atât timp cât condițiile de eligibilitate a Regatului Unit și a persoanelor și a entităților stabilite în Regatul Unit prevăzute în prezentul regulament continuă să fie îndeplinite, este oportun, de asemenea, să se prevadă eligibilitatea acestora, pentru 2019, din punctul de vedere al îndeplinirii condițiilor stabilite în cereri de propuneri, cereri de oferte, concursuri sau orice altă procedură care poate duce la obținerea de finanțare de la bugetul Uniunii, cu excepția cazurilor specifice legate de securitate și de pierderea statutului de membru al Regatului Unit în cadrul Băncii Europene de Investiții, și să li se acorde finanțare din partea Uniunii. O astfel de finanțare din partea Uniunii ar trebui să se limiteze la cheltuielile eligibile efectuate în 2019, cu excepția contractelor de achiziții publice semnate înainte de sfârșitul anului 2019, în aplicarea titlului VII din Regulamentul (UE, Euratom) 2018/1046 al Parlamentului European și al Consiliului (2) (denumit în continuare „Regulamentul financiar”), care continuă să fie puse în aplicare în conformitate cu condițiile lor, și cu excepția schemei de plăți directe din domeniul agricol aferente Regatului Unit pentru anul de cerere 2019, care ar trebui să fie considerat neeligibil. În conformitate cu Regulamentul financiar, cererile de propuneri, cererile de oferte, concursurile sau alte proceduri, precum și orice acord rezultat din acestea cu Regatul Unit sau cu persoane ori entități stabilite în Regatul Unit sau orice decizie rezultată din acestea în favoarea Regatului Unit sau a persoanelor ori entităților stabilite în Regatul Unit, urmează să stipuleze condițiile de eligibilitate și condițiile privind continuarea lor prin trimitere la prezentul regulament.
                  
               
                     (11)
                  
                  
                     De asemenea, este oportun să se prevadă că eligibilitatea Regatului Unit și a persoanelor și a entităților stabilite în Regatul Unit ar urma să continue cu condiția ca Regatul Unit să continue să plătească contribuția pentru 2019 și ca auditurile și controalele să poată fi efectuate în mod eficace. În cazul în care condițiile menționate nu mai sunt îndeplinite, Comisia ar trebui să adopte o decizie de constatare a neîndeplinirii acestora. Într-un astfel de caz, Regatul Unit și persoanele și entitățile stabilite în Regatul Unit ar trebui să înceteze să mai fie eligibile pentru a beneficia de finanțare din partea Uniunii.
                  
               
                     (12)
                  
                  
                     De asemenea, este oportun să se prevadă continuarea, în 2019, a eligibilității acțiunilor în cadrul cărora statele membre sau persoanele ori entitățile stabilite în statele membre primesc fonduri din partea Uniunii și care au legătură cu Regatul Unit. Cu toate acestea, eventuala neacceptare de către Regatul Unit a controalelor și auditurilor ar constitui un element care trebuie luat în considerare în scopul bunei gestiuni financiare atunci când se evaluează executarea acțiunilor respective.
                  
               
                     (13)
                  
                  
                     Acțiunile ar trebui să continue să fie puse în aplicare cu respectarea normelor relevante care reglementează aceste acțiuni, inclusiv a Regulamentului financiar. Prin urmare, este necesar ca Regatul Unit să fie tratat ca stat membru în sensul aplicării unor astfel de norme.
                  
               
                     (14)
                  
                  
                     Întrucât obiectivele prezentului regulament nu pot fi realizate în mod satisfăcător de către statele membre, dar, având în vedere faptul că acestea privesc bugetul Uniunii și programele și acțiunile puse în aplicare de Uniune, acestea pot fi realizate mai bine la nivelul Uniunii, aceasta poate adopta măsuri, în conformitate cu principiul subsidiarității, astfel cum este prevăzut la articolul 5 din TUE. În conformitate cu principiul proporționalității, astfel cum este prevăzut la articolul respectiv, prezentul regulament nu depășește ceea ce este necesar pentru realizarea acestor obiective.
                  
               
                     (15)
                  
                  
                     Pentru a permite un grad limitat de flexibilitate, competența de a adopta acte în conformitate cu articolul 290 din TFUE ar trebui delegată Comisiei în ceea ce privește o posibilă prelungire a termenelor prevăzute la articolul 2 alineatul (1) primul paragraf literele (a), (b) și (c), precum și modificarea graficului plăților pentru lunile de după luna august 2019. Este deosebit de important ca, în cursul activităților sale pregătitoare, Comisia să organizeze consultări adecvate, inclusiv la nivel de experți, și ca respectivele consultări să se desfășoare în conformitate cu principiile stabilite în Acordul interinstituțional din 13 aprilie 2016 privind o mai bună legiferare (3). În special, pentru a se asigura participarea egală la pregătirea actelor delegate, Parlamentul European și Consiliul primesc toate documentele în același timp cu experții din statele membre, iar experții acestor instituții au acces sistematic la reuniunile grupurilor de experți ale Comisiei însărcinate cu pregătirea actelor delegate. În cazul unui risc de perturbare gravă a execuției și finanțării bugetului Uniunii în 2019, atunci când este necesar din motive imperioase de urgență, actul delegat ar trebui să între în vigoare fără întârziere și să se aplice atât timp cât Parlamentul European și Consiliul nu au formulat nicio obiecție.
                  
               
                     (16)
                  
                  
                     Pentru a se evita orice perturbare inutilă pentru beneficiarii programelor de cheltuieli ale UE și ai altor acțiuni la data retragerii Regatului Unit din Uniune, prezentul regulament ar trebui să intre în vigoare în regim de urgență în ziua următoare publicării în Jurnalul Oficial al Uniunii Europene și ar trebui să se aplice începând din ziua următoare datei la care tratatele încetează să se aplice Regatului Unit și pe teritoriul acestuia, cu excepția cazului în care, până la data respectivă, a intrat în vigoare un acord de retragere încheiat cu Regatul Unit. Având în vedere faptul că, la data retragerii, bugetul adoptat al Uniunii, care prevede participarea Regatului Unit la finanțarea sa, acoperă doar anul 2019, regulamentul ar trebui să se aplice numai la determinarea eligibilității pentru anul 2019,
                  
               ADOPTĂ PREZENTUL REGULAMENT:
         
            Articolul 1
            Obiect și domeniu de aplicare
            
               (1)   Prezentul regulament stabilește norme privind execuția și finanțarea bugetului general al Uniunii (denumit în continuare „bugetul”) în 2019 în contextul retragerii Regatului Unit din Uniune și privind acțiunile care fac obiectul gestiunii directe, indirecte și partajate pentru care criteriul eligibilității este îndeplinit prin deținerea de către Regatul Unit a calității de membru al Uniunii la data la care tratatele încetează să se mai aplice Regatului Unit și pe teritoriul acestuia (denumită în continuare „data retragerii”).
            
            
               (2)   Prezentul regulament se aplică fără a aduce atingere programelor de cooperare teritorială care intră sub incidența Regulamentului (UE) 2019/491 al Parlamentului European și al Consiliului (4) și activităților de mobilitate în scopul învățării din cadrul programului Erasmus+ care intră sub incidența Regulamentului (UE) 2019/499 al Parlamentului European și al Consiliului (5).
            
         
         
            Articolul 2
            Condiții de eligibilitate
            
               (1)   În cazul în care Regatul Unit sau o persoană ori entitate stabilită în Regatul Unit primește fonduri din partea Uniunii în cadrul unei acțiuni desfășurate în gestiune directă, indirectă sau partajată în temeiul unor angajamente juridice semnate sau adoptate înainte de data retragerii, iar eligibilitatea pentru participarea la acțiunea respectivă depinde de calitatea de membru al Uniunii deținută de Regatul Unit, respectiva persoană ori entitate continuă să fie eligibilă pentru finanțare din partea Uniunii pentru cheltuielile eligibile efectuate în 2019, după data retragerii, dacă sunt îndeplinite următoarele condiții și atât timp cât nu a intrat în vigoare o decizie, astfel cum se menționează la articolul 3 alineatul (2):
               
                           (a)
                        
                        
                           Regatul Unit a confirmat în scris Comisiei, cel târziu la 30 aprilie 2019, că va contribui în euro cu suma afișată pe rândul „Regatul Unit” și în coloana „Resurse proprii totale” din tabelul 7 din partea „A. Introducere și finanțare a bugetului general al Uniunii” din partea referitoare la venituri a bugetului pentru 2019 prevăzută în bugetul general al Uniunii Europene pentru exercițiul financiar 2019 (6), astfel cum a fost adoptat la 12 decembrie 2018, din care se scade cuantumul resurselor proprii puse la dispoziție de Regatul Unit pentru exercițiul financiar 2019 înainte de data retragerii, în conformitate cu graficul plăților stabilit în prezentul regulament;
                        
                     
                           (b)
                        
                        
                           Regatul Unit a efectuat, cel târziu la 13 mai 2019, în contul stabilit de Comisie, prima plată corespunzătoare tranșei menționate la al doilea paragraf din prezentul alineat, înmulțită cu rezultatul operațiunii următoare: numărul de luni întregi dintre data retragerii și sfârșitul anului 2019, din care se scade numărul de luni dintre luna primei plăți, fără luna respectivă, și sfârșitul anului 2019;
                        
                     
                           (c)
                        
                        
                           Regatul Unit a confirmat în scris Comisiei, cel târziu la 30 aprilie 2019, angajamentul său de a continua să accepte controalele și auditurile care acoperă întreaga perioadă a programelor și a acțiunilor, în conformitate cu normele aplicabile; și
                        
                     
                           (d)
                        
                        
                           Comisia a adoptat decizia menționată la alineatul (2), confirmând că au fost îndeplinite condițiile menționate la literele (a), (b) și (c) din prezentul paragraf.
                        
                     Suma menționată la primul paragraf litera (a) se împarte în tranșe egale. Numărul de tranșe corespunde numărului de luni întregi dintre data retragerii și sfârșitul anului 2019.
               Suma menționată la primul paragraf litera (a) se înscrie în bugetul general al Uniunii drept alte venituri după deducerea unei sume specifice, pentru a asigura repartizarea bugetară astfel cum se prevede în coloana „Resurse proprii totale” din tabelul menționat la primul paragraf litera (a) și sub rezerva modalităților practice specifice în acest scop.
               Angajamentul menționat la primul paragraf litera (c) include, în special, cooperarea în domeniul protecției intereselor financiare ale Uniunii și acceptarea drepturilor Comisiei, ale Curții de Conturi și ale Oficiului European de Luptă Antifraudă de a avea acces la datele și documentele legate de contribuțiile Uniunii și de a efectua controale și audituri.
            
            
               (2)   Comisia adoptă o decizie privind îndeplinirea condițiilor prevăzute la alineatul (1) primul paragraf literele (a), (b) și (c).
            
            
               (3)   Comisia este împuternicită să adopte acte delegate în conformitate cu articolul 7, în ceea ce privește prelungirea termenelor prevăzute la alineatul (1) primul paragraf literele (a), (b) și (c) din prezentul articol.
               În cazul unui risc de perturbare gravă a execuției și finanțării bugetului Uniunii în 2019, atunci când este necesar din motive imperioase de urgență, actelor delegate adoptate în temeiul prezentului alineat li se aplică procedura prevăzută la articolul 8.
            
         
         
            Articolul 3
            Continuarea eligibilității Regatului Unit și a persoanelor și entităților stabilite în Regatul Unit
            
               (1)   Eligibilitatea Regatului Unit și a persoanelor și entităților stabilite în Regatul Unit, stabilită în conformitate cu articolul 2, continuă în anul 2019 atât timp cât sunt îndeplinite următoarele condiții:
               
                           (a)
                        
                        
                           după efectuarea primei plăți în conformitate cu articolul 2 alineatul (1) primul paragraf litera (b), Regatul Unit a achitat în contul stabilit de Comisie tranșa lunară menționată la articolul 2 alineatul (1) al doilea paragraf în prima zi lucrătoare a fiecărei luni, până în august 2019;
                        
                     
                           (b)
                        
                        
                           Regatul Unit a plătit, în contul stabilit de Comisie, în prima zi lucrătoare a lunii septembrie 2019, restul tranșelor lunare menționate la articolul 2 alineatul (1) al doilea paragraf, cu excepția cazului în care Comisia comunică Regatului Unit un grafic al plăților diferit pentru această plată până la 31 august 2019; și
                        
                     
                           (c)
                        
                        
                           nu au fost observate deficiențe semnificative cu ocazia efectuării controalelor și a auditurilor menționate la articolul 2 alineatul (1) primul paragraf litera (c).
                        
                     
            
               (2)   În cazul în care una sau mai multe dintre condițiile menționate la alineatul (1) nu sunt îndeplinite, Comisia adoptă o decizie în acest sens. Decizia respectivă se publică în Jurnalul Oficial al Uniunii Europene.
               La data intrării în vigoare a deciziei menționate la primul paragraf din prezentul alineat, Regatul Unit și persoanele și entitățile stabilite în Regatul Unit încetează să mai fie eligibile în temeiul alineatului (1) din prezentul articol, iar în temeiul articolelor 2 și 4 acțiunile încetează să mai fie eligibile în temeiul articolului 6 alineatul (2) și articolul 5 încetează să se mai aplice.
            
            
               (3)   Comisia este împuternicită să adopte acte delegate în conformitate cu articolul 7, în ceea ce privește un grafic al plăților diferit pentru plata menționată la alineatul (1) litera (b) din prezentul articol.
               În cazul unui risc de perturbare gravă a execuției și finanțării bugetului Uniunii în 2019, atunci când este necesar din motive imperioase de urgență, actelor delegate adoptate în temeiul prezentului alineat li se aplică procedura prevăzută la articolul 8.
            
         
         
            Articolul 4
            Participarea la proceduri competitive și eligibilitatea cheltuielilor rezultate
            
               (1)   De la data intrării în vigoare a deciziei menționate la articolul 2 alineatul (1) primul paragraf litera (d) și atât timp cât nu a intrat în vigoare o decizie astfel cum este menționată la articolul 3 alineatul (2), Regatul Unit sau persoanele și entitățile stabilite în Regatul Unit sunt eligibile în 2019 din punctul de vedere al îndeplinirii condițiilor prevăzute în orice cerere de propuneri, cerere de oferte, concurs sau orice altă procedură care poate avea ca rezultat obținerea de finanțare de la bugetul Uniunii, în aceeași măsură ca și statele membre și persoanele sau entitățile stabilite în statele membre și sunt eligibile pentru finanțare din partea Uniunii pentru cheltuielile eligibile efectuate în 2019.
               În pofida primului paragraf:
               
                           (a)
                        
                        
                           contractele semnate în aplicarea titlului VII din Regulamentul financiar până la sfârșitul lui 2019 sunt puse în aplicare în conformitate cu condițiile acestora și până la data lor finală;
                        
                     
                           (b)
                        
                        
                           cheltuielile aferente schemei de plăți directe a Regatului Unit pentru anul de cerere 2019 în temeiul Regulamentului (UE) nr. 1307/2013 al Parlamentului European și al Consiliului (7) nu sunt eligibile pentru finanțare din partea Uniunii.
                        
                     
            
               (2)   Alineatul (1) primul paragraf nu se aplică:
               
                           (a)
                        
                        
                           în cazul în care participarea este limitată la statele membre și persoanele sau entitățile stabilite în statele membre din motive de securitate;
                        
                     
                           (b)
                        
                        
                           operațiunilor financiare desfășurate în cadrul instrumentelor financiare gestionate direct sau indirect în temeiul Titlului X din Regulamentul financiar sau operațiunilor financiare garantate din bugetul Uniunii în cadrul Fondului european pentru investiții strategice (FEIS) instituit prin Regulamentul (UE) 2015/1017 al Parlamentului European și al Consiliului (8) sau în cadrul Fondului european pentru dezvoltare durabilă (FEDD) instituit prin Regulamentul (UE) 2017/1601 al Parlamentului European și al Consiliului (9).
                        
                     
         
         
            Articolul 5
            Alte adaptări necesare
            În cazul în care sunt îndeplinite condițiile prevăzute la articolul 2 alineatul (1) și atât timp cât nu a intrat în vigoare o decizie, astfel cum este menționată la articolul 3 alineatul (2), în scopul aplicării oricărei norme care reglementează acțiunile desfășurate în temeiul angajamentelor juridice menționate la articolul 2 alineatul (1), procedurile competitive menționate la articolul 4 și acțiunile desfășurate în temeiul angajamentelor juridice semnate sau adoptate în urma procedurilor competitive menționate la articolul 4, care sunt necesare pentru a pune în aplicare articolul 2 alineatul (1) și articolul 4 alineatul (1), Regatul Unit este tratat ca un stat membru sub rezerva dispozițiilor prezentului regulament.
            Cu toate acestea, Regatul Unit sau reprezentanții Regatului Unit nu sunt autorizați să participe la niciun comitet care oferă asistență pentru gestionare în temeiul normelor din actul de bază relevant sau la grupuri de experți sau alte organisme care oferă consultanță cu privire la programele sau acțiunile respective, cu excepția comitetelor de monitorizare sau al comitetelor specifice similare instituite pentru programele operaționale, naționale sau similare respective, aflate în gestiune partajată.
         
         
            Articolul 6
            Eligibilitatea acțiunilor care se referă la Regatul Unit, în cazul în care statele membre sau persoanele ori entitățile stabilite în statele membre primesc fonduri din partea Uniunii
            
               (1)   Acțiunile care fac obiectul gestiunii directe, indirecte și partajate pentru care statele membre sau persoanele ori entitățile stabilite în statele membre primesc fonduri din partea Uniunii în temeiul unor angajamente juridice semnate sau adoptate înainte de data retragerii și pentru care condiția de eligibilitate este îndeplinită prin deținerea de către Regatul Unit a calității de membru al Uniunii la data retragerii sunt eligibile pentru finanțare din partea Uniunii pentru cheltuielile eligibile efectuate în 2019 începând de la data retragerii.
            
            
               (2)   Acțiunile pentru care condiția de eligibilitate a unui număr minim de participanți din diferite state membre într-un consorțiu este îndeplinită la data retragerii prin intermediul unui membru al consorțiului care este o persoană sau o entitate stabilită în Regatul Unit sunt eligibile pentru finanțare din partea Uniunii pentru cheltuielile eligibile efectuate în 2019 în cazul în care sunt îndeplinite condițiile prevăzute la articolul 2 alineatul (1) și atât timp cât nu a intrat în vigoare o decizie, astfel cum se menționează la articolul 3 alineatul (2).
            
            
               (3)   Neîndeplinirea condiției prevăzute la articolul 2 alineatul (1) primul paragraf litera (c) sau existența unei decizii a Comisiei, astfel cum se menționează la articolul 3 alineatul (2), referitoare la neîndeplinirea condițiilor menționate la articolul 3 alineatul (1) litera (c), este luată în considerare de ordonatorul de credite competent în scopul evaluării unei eventuale deficiențe grave în ceea ce privește respectarea principalelor obligații de punere în aplicare a angajamentului juridic menționat la alineatul (1) din prezentul articol.
            
         
         
            Articolul 7
            Exercitarea delegării de competențe
            
               (1)   Competența de a adopta acte delegate este conferită Comisiei în condițiile prevăzute la prezentul articol.
            
            
               (2)   Competența de a adopta acte delegate menționată la articolele 2 și 3 se conferă Comisiei pe o perioadă nedeterminată de la data intrării în vigoare a prezentului regulament.
            
            
               (3)   Delegarea de competențe menționată la articolele 2 și 3 poate fi revocată oricând de Parlamentul European sau de Consiliu. O decizie de revocare pune capăt delegării de competențe specificate în decizia respectivă. Decizia produce efecte din ziua care urmează datei publicării acesteia în Jurnalul Oficial al Uniunii Europene sau de la o dată ulterioară menționată în decizie. Decizia nu aduce atingere actelor delegate care sunt deja în vigoare.
            
            
               (4)   Înainte de adoptarea unui act delegat, Comisia consultă experții desemnați de fiecare stat membru în conformitate cu principiile prevăzute în Acordul interinstituțional din 13 aprilie 2016 privind o mai bună legiferare.
            
            
               (5)   De îndată ce adoptă un act delegat, Comisia îl notifică simultan Parlamentului European și Consiliului.
            
            
               (6)   Un act delegat adoptat în temeiul articolelor 2 și 3 intră în vigoare numai în cazul în care nici Parlamentul European și nici Consiliul nu au formulat obiecții în termen de o lună de la notificarea acestuia către Parlamentul European și Consiliu sau în cazul în care, înaintea expirării termenului respectiv, Parlamentul European și Consiliul au informat Comisia că nu vor formula obiecții. Termenul respectiv se prelungește cu o lună la inițiativa Parlamentului European sau a Consiliului.
            
         
         
            Articolul 8
            Procedura de urgență
            
               (1)   Actele delegate adoptate în temeiul prezentului articol intră imediat în vigoare și se aplică atât timp cât nu se formulează nicio obiecție în conformitate cu alineatul (2). Notificarea unui act delegat transmisă Parlamentului European și Consiliului prezintă motivele pentru care s-a recurs la procedura de urgență.
            
            
               (2)   Atât Parlamentul European, cât și Consiliul pot formula obiecții cu privire la un act delegat în conformitate cu procedura menționată la articolul 7 alineatul (6). Într-un astfel de caz, Comisia abrogă actul imediat ce Parlamentul European sau Consiliul își notifică decizia de a formula obiecții.
            
         
         
            Articolul 9
            Intrare în vigoare și aplicare
            Prezentul regulament intră în vigoare în ziua următoare publicării în Jurnalul Oficial al Uniunii Europene.
            Se aplică din ziua următoare datei la care tratatele încetează să se aplice Regatului Unit și pe teritoriul acestuia în temeiul articolului 50 alineatul (3) din TUE.
            Cu toate acestea, prezentul regulament nu se aplică în cazul în care, până la data menționată la al doilea alineat din prezentul articol, a intrat în vigoare un acord de retragere încheiat cu Regatul Unit în conformitate cu articolul 50 alineatul (2) din TUE.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 9 iulie 2019.
            
               
                  Pentru Consiliu
               
               
                  Președintele
               
               M. LINTILÄ
            
         
         
            (1)  Aprobarea din 17 aprilie 2019 (nepublicată încă în Jurnalul Oficial).
         
            (2)  Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 (JO L 193, 30.7.2018, p. 1).
         
            (3)  JO L 123, 12.5.2016, p. 1.
         
            (4)  Regulamentul (UE) 2019/491 al Parlamentului European și al Consiliului din 25 martie 2019 pentru a se permite continuarea programelor de cooperare teritorială PEACE IV (Irlanda-Regatul Unit) și Regatul Unit-Irlanda (Irlanda-Irlanda de Nord-Scoția) în contextul retragerii Regatului Unit din Uniune (JO L 85 I, 27.3.2019, p. 1).
         
            (5)  Regulamentul (UE) 2019/499 al Parlamentului European și al Consiliului din 25 martie 2019 de stabilire a dispozițiilor pentru continuarea activităților de mobilitate în scopul învățării aflate în curs de desfășurare în cadrul programului Erasmus+ stabilit prin Regulamentul (UE) nr. 1288/2013, în contextul retragerii Regatului Unit din Uniune (JO L 85 I, 27.3.2019, p. 32).
         
            (6)  Adoptarea definitivă (UE, Euratom) 2019/333 a bugetului general al Uniunii Europene pentru exercițiul financiar 2019 (JO L 67, 7.3.2019, p. 1).
         
            (7)  Regulamentul (UE) nr. 1307/2013 al Parlamentului European și al Consiliului din 17 decembrie 2013 de stabilire a unor norme privind plățile directe acordate fermierilor prin scheme de sprijin în cadrul politicii agricole comune și de abrogare a Regulamentului (CE) nr. 637/2008 al Consiliului și a Regulamentului (CE) nr. 73/2009 al Consiliului (JO L 347, 20.12.2013, p. 608).
         
            (8)  Regulamentul (UE) 2015/1017 al Parlamentului European și al Consiliului din 25 iunie 2015 privind Fondul european pentru investiții strategice, Platforma europeană de consiliere în materie de investiții și Portalul european de proiecte de investiții și de modificare a Regulamentelor (UE) nr. 1291/2013 și (UE) nr. 1316/2013 – Fondul european pentru investiții strategice (JO L 169, 1.7.2015, p. 1).
         
            (9)  Regulamentul (UE) 2017/1601 al Parlamentului European și al Consiliului din 26 septembrie 2017 de instituire a Fondului european pentru dezvoltare durabilă (FEDD), a garanției FEDD și a Fondului de garantare FEDD (JO L 249, 27.9.2017, p. 1).